Isaias Hernandez

Isaias HERNANDEZ (en hispana Isaías Hernández, en angla prononcu [ɑi̯ˈzei̯əs hɛɹˈnændɛz], proksimume ajZEJes herNANdez) estas naturprotekta edukisto, kiu alvokas por socia justeco kaj alireblo en la naturprotekta movado. Li estas plej konata pro siaj konto ĉe Instagram kaj aliaj sociaj retejoj kun la nomo Queer Brown Vegan ("Kvira Bruna Vegano"), per kiuj li informas pli ol 120 mil sekvantojn pri media justeco, veganismo kaj senruba vivado,, kaj pri la intersekcado de sociaj kaj ekologiaj problemoj.

 Frua vivo 
Hernandez estas unuageneracia meksik-usonano kiu kreskis en Sylmar, malriĉa kvartalo de Losanĝeleso kun intensa trafiko kaj poluo. Liaj propraj spertoj de media maljusteco, ekzemple la malegaleco de aliro al pura aero kaj verdaj lokoj en Losanĝeleso, formis lian intereson pri la medio, socia justeco, kaj egaleco. Li fariĝis bakalaŭro de scienco pri mediscienco ĉe la Universitato de Kalifornio en Berkelio, kie li ekaktivis pri inkludo de diverseco en primediaj kaj artkreaj ejoj.

 Kariero 
En Novembro 2019 Hernandez, tiam 23-jara, kreis sian konton ĉe Instagram, @queerbrownvegan, kiel sekuran spacon por alirebligi intersekcan primedian edukadon al ĉiuj, sed precipe por la GLAT-a, neblanka, kaj aliaj malcentrigitaj komunumoj.  Tiun prioritaton motivis la konstato, ke klimata ŝanĝo kaj mediaj katastrofoj kutime plej damaĝas al malriĉaj neblankaj homoj, sed la organizaĵoj kreitaj por helpi tiujn komunumojn foje estas malakceptemaj al GLAT-uloj.

En Januaro 2023 li aperis sur la kovrilo de Vogue kun Billie Eilish kaj sep aliaj junaj pormediaj aktivistoj.  Artikoloj pri li aperis en multaj periodaĵoj, kiel The New York Times, Time, The Boston Globe, The Washington Post, Rolling Stone kaj Teen Vogue. En 2023, Hernandez ricevis Vojmontristan Premion ĉe la ĉiujara Kongreso Neta Nulo de Verdical Group, kaj li estis enlistigita de Sachamama kiel unu el la 100 latinamerikanoj plej dediĉitaj al klimata agado en 2025.

Hernandez loĝas en Losanĝeleso kiel plentempa enhavokreisto kaj publika parolisto. 

 Referencoj 

Kategorio:Vivantaj homoj
Kategorio:Personoj de Los-Anĝeleso